વરાછા મેઇન રોડ પર કારખાનું ચલાવતા પનીશ ઝાલાવડિયા પણ કૅશ ન હોવાથી કારીગરોને ૧૦ કલાકની જગ્યાએ માત્ર ૫ાંચ જ કલાક કામ કરાવી ગાડું ગબડાવી રહ્યા છે. પનીશભાઇ કહે છે, “વર્ષ ૨૦૦૮ની મહામંદી જેવી હાલત તો નથી પરંતુ તેનાથી જુદી છે. ત્યારે કામ ન હતું. લોકો કામ શોધતા હતા. હાલમાં કામ છે પણ કૅશ શોધે છે. હાલ તો દિવાળી પહેલાંનો જે હીરાનો સ્ટોક છે તેના આધારે કામ ચાલી રહ્યું છે પરંતુ એક મહિના પછી શું થશે તેની બીક લાગે છે. હવે બધું કામ ચેકથી કરવાનું આવશે તેવું લાગે છે તેથી પેઢીની નોંધણી કરાવવા સીએને વાત પણ કરી છે. જો બધા લોકો ચેકથી કામ કરતા થઇ જશે તો ફાયદો થશે. ઊંચા વ્યાજે બજારમાંથી રકમ નહીં લેવી પડે. બેંકમાંથી લોન મળતી થઇ જશે. નફો પણ વધશે, પરંતુ બધા જ લોકો સિસ્ટમમાં ગોઠવાય તો જ આ શક્ય છે. જોકે, હજુ ૬ મહિના તો સહન કરવાનો વારો આવશે જ. ગાડી પાટો બદલે ત્યારે અવાજ આવે. ઝાટકો લાગે. લોકો સહન કરવા તૈયાર છે પરંતુ પછી ગાડી સડસડાટ ચાલશે કે નહીં તેની ઉપર મીટ મંંડાયેલી છે.”